ส่วนที่ 1 : ข้อมูลสรุป

บริษัท บ้านปู จำกัด (มหาชน) (“บริษัทฯ”) เป็นบริษัทที่ดำเนินธุรกิจเกี่ยวกับพลังงาน
โดยมีธุรกิจหลักที่สำคัญ คือ ธุรกิจถ่านหินและธุรกิจไฟฟ้า

1.  ธุรกิจผลิตและจำหน่ายถ่านหิน – ปัจจุบันบริษัทฯ มีกำลังการผลิตรวม 23 ล้านตันต่อปี
    และมีปริมาณทรัพยากร (Resources) และสำรองถ่านหิน (Reserves) รวมทั้งสิ้น
    1,220.0 ล้านตัน และ 349.4 ล้านตัน ตามลำดับ โดยบริษัทฯ
    มีเหมืองผลิตถ่านหินทั้งในสาธารณรัฐอินโดนีเซีย ประเทศไทย และสาธารณรัฐประชาชนจีน
    ดังนี้

    -   เหมืองถ่านหินในสาธารณรัฐอินโดนีเซีย มี 4 เหมือง และ 2 แหล่ง
        และมีกำลังการผลิตรวม 20 ล้านตัน ได้แก่ เหมืองโจ-ร่ง (Jorong)
        เริ่มทำการผลิตในเชิงพาณิชย์ตั้งแต่ปี พ.ศ. 2542 มีกำลังการผลิต 3 ล้านตันต่อปี
        เหมืองอินโดมินโค (Indominco) เริ่มทำการผลิตในเชิงพาณิชย์ตั้งแต่ปี พ.ศ. 2540
        มีกำลังการผลิต 10 ล้านตันต่อปี เหมืองคิทาดิน (Kitadin)
        เริ่มทำการผลิตในเชิงพาณิชย์ตั้งแต่ปี พ.ศ. 2527 มีกำลังการผลิต 2 ล้านตันต่อปี
        และเหมืองทรูบาอินโด (Trubaindo) เริ่มทำการผลิตเดือนพฤษภาคม พ.ศ. 2548
        มีกำลังการผลิต 5 ล้านตันต่อปี นอกจากนี้ยังมีแหล่งถ่านหินบารินโต (Bharinto)
        ซึ่งอยู่ระหว่างขั้นตอนการศึกษาความเป็นไปได้ในเชิงพาณิชย์และการสำรวจ
        โดยทั้งหมดนี้ตั้งอยู่บนเกาะกาลิมันตัน สำหรับโครงการถ่านหินที่ตั้งอยู่บนเกาะสุมาตรา คือ
        แหล่งถ่านหินบาราเซนโทซา (Barasentosa)
        ยังอยู่ระหว่างขั้นตอนการศึกษาความเป็นไปได้ในเชิงพาณิชย์และการสำรวจ

    -   เหมืองถ่านหินในประเทศไทย มี 2 เหมือง ได้แก่ เหมืองลำปาง จังหวัดลำปาง
        และเหมืองเชียงม่วน จังหวัดพะเยา มีกำลังการผลิตรวม 2.2 ล้านตัน และ 0.8
        ล้านตัน ตามลำดับ

-   เหมืองถ่านหินในสาธารณรัฐประชาชนจีน ได้แก่ เหมืองถ่านหินต้าหนิง (Daning)
    และเหมืองถ่านหินเฮ่อปี้ (Hebi)

-   BP Overseas Development Co., Ltd. (บริษัทย่อยของบริษัทฯ) ได้ร่วมลงทุนในบริษัท
    Asian American Coal Inc. (AACI)
    ซึ่งเป็นบริษัทที่ดำเนินธุรกิจเหมืองถ่านหินในสาธารณรัฐประชาชนจีนตั้งแต่ปี พ.ศ. 2546
    ปัจจุบัน BP Overseas Development Co., Ltd. มีหุ้นสามัญของ AACI
    ทั้งหมดเป็นจำนวน 8,832,144 หุ้น โดยมีสัดส่วนการถือหุ้นร้อยละ 21.73 ทั้งนี้บริษัท AACI
    ได้ร่วมลงทุนในบริษัท Shanxi Asian American-Daning Energy Co., Ltd.
    (SAADEC) เพื่อดำเนินการผลิตและจำหน่ายถ่านหินจากเหมืองถ่านหินต้าหนิง (Daning)
    ซึ่งอยู่ในมณฑลซานซี (Shanxi) โดยมีสัดส่วนการถือหุ้นที่ร้อยละ 56 เหมืองต้าหนิง
    (Daning) ได้เริ่มทำการผลิตในเชิงพาณิชย์ตั้งแต่ปี พ.ศ. 2548
    และมีกำลังการผลิตถ่านหินประมาณ 5.5 ล้านตันต่อปี ผลการผลิตถ่านหินในปี พ.ศ. 2549
    อยู่ที่ 2.03 ล้านตัน

-   Banpu China Pte. Ltd. (เป็นบริษัทย่อยของบริษัทฯ) ได้ลงนามในสัญญาร่วมทุน
    Sino-Foreign Equity Joint Venture Contract กับ Hebi Coal and
    Electricity Co., Ltd. (HCEC) เพื่อจัดตั้งบริษัทร่วมทุน ชื่อ Hebi Zhong Tai
    Mining Co., Ltd. เพื่อดำเนินธุรกิจผลิตและจำหน่ายถ่านหิน โดย Banpu China Pte.
    Ltd. และ HCEC โดยถือหุ้นในสัดส่วนร้อยละ 40 และ 60 ตามลำดับ เหมืองเฮ่อปี้ (Hebi)
    นั้นปัจจุบันมีกำลังการผลิต 1.5 ล้านตันต่อปี โดยมีปริมาณสำรองถ่านหินอยู่ประมาณ 35 ล้านตัน
    คุณภาพของถ่านหินจัดอยู่ในประเภท Semi Anthracite ในปี พ.ศ. 2549 บริษัท Hebi
    Zhong Tai Mining Co., Ltd. ได้ผลิตถ่านหินเป็นจำนวนทั้งสิ้น 1.28 ล้านตัน

-   โครงการผลิตก๊าซมีเธนในเหมืองถ่านหิน (Coal-bed Methane)

ในปี พ.ศ. 2549 บริษัท BP Overseas Development Co., Ltd. (บริษัทย่อยของบริษัทฯ)
ได้เข้าไปลงทุนในบริษัท Asian American Gas, Inc. (AAGI) โดยมีสัดส่วนการลงทุนร้อยละ
21.29 บริษัท AAGI เดิมเป็นโครงการภายใต้การพัฒนาของบริษัท AACI
และได้ปรับโครงสร้างแยกออกจากบริษัท AACI ในปี พ.ศ. 2549
เพื่อดำเนินธุรกิจสำรวจและผลิตก๊าซมีเธนในเหมืองถ่านหินหรือที่เรียกว่า Coal-bed Methane
ในสาธารณรัฐประชาชนจีน ปัจจุบันบริษัท AAGI
อยู่ระหว่างพัฒนาโครงการก๊าซมีเธนในเหมืองถ่านหินอยู่ 2 โครงการ ได้แก่ โครงการพานจวง
(Panzhuang) และโครงการหม่าปี้ (Mabi) ซึ่งอยู่ในมณฑลซานซีเช่นกัน โดยบริษัท AAGI
มีสัดส่วนการลงทุนในโครงการดังกล่าวร้อยละ 50 และ 70 ตามลำดับ

2.  ธุรกิจไฟฟ้าที่บริษัทฯ มีการลงทุนทั้งในประเทศไทยและในสาธารณรัฐประชาชนจีน มีดังนี้

-   ธุรกิจไฟฟ้าในประเทศไทย บริษัทฯ มีการลงทุนอยู่ 2 โครงการ ได้แก่ โรงไฟฟ้าบีแอลซีพี
    ที่บริษัทฯ ถือหุ้นร้อยละ 50 ของทุนชำระแล้ว (โดยผ่านบริษัท บ้านปู โคล เพาเวอร์ จำกัด
    ที่บริษัทฯ ถือหุ้นร้อยละ 100) ในบริษัท บีแอลซีพี เพาเวอร์ จำกัด (BLCP)
    ซึ่งเป็นโรงไฟฟ้าขนาด 1,434 เมกะวัตต์ ใช้ถ่านหินคุณภาพดีเป็นเชื้อเพลิง
    ตั้งอยู่ที่นิคมอุตสาหกรรมมาบตาพุด จังหวัดระยอง
    ซึ่งขณะนี้ได้เปิดดำเนินการในเชิงพาณิชย์สำหรับหน่วยการผลิตที่หนึ่ง เมื่อเดือนตุลาคม พ.ศ.
    2549 โดยมีกำลังการผลิต 717 เมกะวัตต์ ส่วนหน่วยการผลิตที่สองเปิดดำเนินการได้ในต้นปี
    พ.ศ. 2550 และมีกำลังการผลิต 717 เมกะวัตต์ นอกจากนี้บริษัทฯ ได้ลงทุนในบริษัท
    ผลิตไฟฟ้าราชบุรีโฮลดิ้ง จำกัด (มหาชน) (Ratch) ในสัดส่วนร้อยละ 14.99

-   ธุรกิจไฟฟ้าในสาธารณรัฐประชาชนจีน บริษัทฯ
    ได้มีการขยายการลงทุนเข้าสู่ธุรกิจไฟฟ้าในสาธารณรัฐประชาชนจีน
    เป็นการลงทุนในกิจการโรงไฟฟ้าพลังงานความร้อนร่วม (Combined Heat and Power)
    ในแถบภาคเหนือของสาธารณรัฐประชาชนจีนเมื่อเดือนมีนาคม พ.ศ. 2549 ในมณฑลเหอเป่ย
    2 แห่ง และมณฑลซานตง 1 แห่ง โดยมีกำลังการผลิตกระแสไฟฟ้ารวม 248 เมกะวัตต์
    และมีกำลังการผลิตไอน้ำ 798 ตันต่อชั่วโมง

ผลการดำเนินงานของบริษัทฯ และบริษัทย่อยสิ้นสุดวันที่ 31 ธันวาคม พ.ศ. 2549
มีรายได้จากการขายรวมจำนวน 33,378 ล้านบาท เพิ่มขึ้นจากงวดเดียวกันของปีก่อนจำนวน
8,170 ล้านบาท หรือเพิ่มขึ้นร้อยละ 32 และมีผลกำไรสุทธิรวมจำนวน 3,610 ล้านบาท
ลดลงจากงวดเดียวกันของปีก่อนจำนวน 1,948 ล้านบาท หรือลดลงร้อยละ 35 มีสินทรัพย์รวม
49,386 ล้านบาท หนี้สินรวม 27,042 ล้านบาท และส่วนของผู้ถือหุ้นรวม 22,344 ล้านบาท

บริษัทฯ ได้จัดระบบภายในองค์กรให้มีกระบวนการกำกับดูแลกิจการที่ดี โดยมีคณะกรรมการตรวจสอบ
คณะกรรมการบรรษัทภิบาลและสรรหา
และคณะกรรมการกำหนดค่าตอบแทนเพื่อสนับสนุนการบริหารงานการจัดการด้วยความโปร่งใสและตรวจสอบได้
มีการสื่อสารกับผู้ถือหุ้น นักลงทุน และนักวิเคราะห์อย่างสม่ำเสมอด้วยข้อมูลที่ถูกต้องและเพียงพอ
เพื่อให้เกิดผลประโยชน์สูงสุดแก่ผู้ถือหุ้นและนักลงทุน ตลอดจนบริษัทฯ
มีนโยบายในการดำเนินธุรกิจที่เป็นประโยชน์ต่อเศรษฐกิจและสังคม
โดยให้ความสำคัญกับการดูแลรักษาสิ่งแวดล้อมและความปลอดภัยจากการทำงาน ด้วยทุนทรัพย์บริษัทฯ
ตลอดจนให้ความร่วมมือกับรัฐและชุมชนอย่างเคร่งครัดต่อเนื่อง
และปฏิบัติตามกฎหมายและข้อบังคับที่เกี่ยวข้องอย่างครบถ้วน